# 011 POVJERENSTVO ZA FISKALNU POLITIKU

Rad i djelovanje Povjerenstva za fiskalnu politiku imalo je nekoliko faza razvoja. Prvotno je 2011. godine Odlukom o osnivanju Odbora za fiskalnu politiku (NN 40/11) osnovan Odbor za fiskalnu politiku kao stručno tijelo kojim je predsjedao ministar financija.

Zbog potrebe jačanja neovisnosti Odbora u skladu s odredbama Direktive Vijeća 2011/85/EU o zahtjevima za nacionalne proračunske okvire i jačanja uloge samog Odbora kao supervizora nad primjenom Zakona o fiskalnoj odgovornosti (NN 139/2010; dalje u tekstu: ZFO), Hrvatski sabor je 18. prosinca 2013. godine donio Odluku o osnivanju Povjerenstva za fiskalnu politiku (NN 156/13) po kojoj je Povjerenstvo postalo drugo radno tijelo Hrvatskog sabora zaduženo za praćenje provedbe ZFO-a odvojeno od izvršne vlasti odnosno Ministarstva financija.

Koncem 2021. godine po izboru prve predsjednice Povjerenstva te registracijom tijela kao poslovnog subjekta 9. prosinca 2021. godine Povjerenstvo za fiskalnu politiku postalo je neovisno i samostalno tijelo, nakon što je osam godina djelovalo kao drugo tijelo Hrvatskoga sabora te je započelo s funkcionalnom uspostavom Ureda Povjerenstva.

Rad Povjerenstva temelji se na Zakonu o fiskalnoj odgovornosti (NN 111/18, 83/23), Zakonu o proračunu (NN 144/21) te Godišnjem planu i programu rada Povjerenstva. Temeljem čl. 22. Zakona o fiskalnoj odgovornosti utvrđene su zadaće odnosno poslovi Povjerenstva koji se odnose na:

– razmatranje i procjenu rizika primjene fiskalnih pravila utvrđenih u člancima 6., 7. i 8. ovoga Zakona, u programu stabilnosti i u državnom proračunu i financijskim planovima izvanproračunskih korisnika za planiranu proračunsku godinu i projekcijama za sljedeće dvije godine te godišnjem izvještaju o izvršenju proračuna

– razmatranje i usporedbu makroekonomskih i proračunskih projekcija s ostvarenim vrijednostima u razdoblju od četiri uzastopne godine koje će se provoditi najmanje jednom u dvije godine

– potvrđivanje makroekonomskih projekcija na kojima se temelji program stabilnosti i nacrt proračunskog plana u skladu sa zakonom kojim se uređuje proračun

– davanje mišljenja Vladi o privremenom odgađanju primjene fiskalnih pravila iz članaka 6., 7. i 8. Zakona, u slučaju izvanrednih okolnosti iz članka 10. ZFO-a.

Sukladno st. 2. i st. 3. čl. 21. Zakona o proračunu definirane su sljedeće zadaće Povjerenstva:

- vrši nepristranu i sveobuhvatnu ocjenu makroekonomskih i proračunskih projekcija te

- potvrđuje makroekonomske projekcije na kojima se temelji program stabilnosti (čl. 22.) i nacrt proračunskog plana (čl. 27.).

U narednom trogodišnjem razdoblju fokus poslovanja bit će usmjeren na daljnju izgradnju funkcionalnog Ureda Povjerenstva te na operativno izvršavanje redovnih obveza poslovanja.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Plan 2025. (eur) | Plan 2026. (eur) | Plan 2027. (eur) | Indeks 2025/2024 |
| 01105-Povjerenstvo za fiskalnu politiku | 111.792 | 695.011 | 1.331.820 | 1.204.847 | 1.102.394 | 191,6 |
| Ukupno 011 | 111.792 | 695.011 | 1.331.820 | 1.204.847 | 1.102.394 | 191,6 |

## 01105 Povjerenstvo za fiskalnu politiku

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Plan 2025. (eur) | Plan 2026. (eur) | Plan 2027. (eur) | Indeks 2025/2024 |
| 01105-Povjerenstvo za fiskalnu politiku | 111.792 | 695.011 | 1.331.820 | 1.204.847 | 1.102.394 | 191,6 |

### 2211 NEOVISNO PRAĆENJE PROVEDBE FISKALNE POLITIKE

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2023. (eur) | Plan 2024. (eur) | Plan 2025. (eur) | Plan 2026. (eur) | Plan 2027. (eur) | Indeks 2025/2024 |
| 2211-NEOVISNO PRAĆENJE PROVEDBE FISKALNE POLITIKE | 111.792 | 695.011 | 1.331.820 | 1.204.847 | 1.102.394 | 191,6 |

Povjerenstvo za fiskalnu politiku je neovisno, samostalno, stručno i visokoprofesionalno tijelo Republike Hrvatske kojem je osnovni cilj osiguranje srednjoročne i dugoročne održivosti javnih financija odnosno fiskalne politike države. Povjerenstvo za fiskalnu politiku promiče stabilne i održive javne financije, zagovara transparentnost i odgovornost, upozorava na prekomjernu javnu potrošnju, nepristrano nadzire provedbu proračunskih planova i prati poštivanje fiskalnih pravila. Glavna svrha Povjerenstva je procijeniti u kojoj se mjeri postižu ciljevi fiskalne i ekonomske politike koju je predložila Vlada te tako pridonijeti većoj transparentnosti i jasnoći u svezi s ciljevima i učinkovitosti ekonomske odnosno fiskalne politike u Hrvatskoj.

Neovisnost i samostalnost u obavljanju poslova iz svog djelokruga rada i nadležnosti omogućuje Povjerenstvu za fiskalnu politiku ulogu supervizora nad primjenom Zakona o fiskalnoj odgovornosti, ali i nad provođenjem fiskalne politike države u cijelosti.

Povjerenstvo za fiskalnu politiku nastoji u javnom interesu, nepristrano, etično i efikasno pratiti te promicati transparentno, odgovorno i otvoreno fiskalnu održivost.

Opći cilj Povjerenstva je osiguravanje zadaća u skladu s odredbama Zakona o fiskalnoj odgovornosti koji se odnosi na unapređenje sustava javnih financija. Posebni ciljevi Povjerenstva usmjereni su na jačanje institucionalnog (i pravnog) okvira, razvoj administrativnih, stručnih i analitičkih, kao i infrastrukturnih kapaciteta, te jačanje međunarodne suradnje.

Cilj 1. Unapređenje sustava javnih financija

Pokazatelji učinka

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2025.) | Ciljana vrijednost (2026.) | Ciljana vrijednost (2027.) |
| Potpuna provedba Zakona o fiskalnoj odgovornosti iz dijela Povjerenstva za fiskalnu politiku | Potpuna provedba Zakona o fiskalnoj odgovornosti iz dijela Povjerenstva za fiskalnu politiku utjecat će na ispunjenje fiskalnih pravila | % | 100 | Povjerenstvo | 100 | 100 | 100 |

#### A926001 ADMINISTRACIJA I UPRAVLJANJE

Zakonske i druge pravne osnove

Zakon o fiskalnoj odgovornosti

Zakon o proračunu

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Plan 2025. (eur) | Plan 2026. (eur) | Plan 2027. (eur) | Indeks 2025/2024 |
| A926001-ADMINISTRACIJA I UPRAVLJANJE | 109.034 | 583.650 | 1.223.320 | 1.132.847 | 1.013.894 | 209,6 |

Aktivnost A926001 Administracija i upravljanje podrazumijeva poslove neophodne za uspješno djelovanje Povjerenstva za fiskalnu politiku. U okviru navedene aktivnosti planirani su:

a) rashodi za zaposlene

b) materijalni rashodi

c) financijski rashodi

d) naknade građanima i kućanstvima na temelju osiguranja i druge naknade

e) rashodi za nabavu proizvedene dugotrajne imovine.

U okviru aktivnosti A926001 Administracija i upravljanje planirana su sredstva u iznosu od 1.223.320,00 eura za 2025. godinu, 1.132.847,00 eura za 2026. godinu te 1.013.894,00 eura za 2027. godinu.

U nastavku dajemo razradu planiranih sredstava po skupinama rashoda kako slijedi.

31 Rashodi za zaposlene

Planirana su sredstva u iznosu od 459.048,00 eura za 2025. godinu, 461.648,00 eura za 2026. godinu te 464.248,00 eura za 2027. godinu.

U cilju jačanja stručnih kapaciteta Povjerenstva planirano je zapošljavanje određenog broja profesionalnog i stručnog osoblja u Uredu Povjerenstva. U Uredu se, između ostalog, obavljaju vrlo složeni poslovi ekonomskih analiza i prognoza koji zahtijevaju posebna stručna znanja. S obzirom na planirani ukupni broj zaposlenika, u Uredu Povjerenstva predviđena je svojevrsna horizontalna struktura u kojoj pretežu savjetnici odnosno analitičari s posebnim znanjima i vještinama iz makroekonomije, ekonometrije, javnih financija i kvantitativnih analiza. Dodatno, ulaskom u eurozonu povećao se i obuhvat zadaća Povjerenstva u području makroekonomskog planiranja, što znatno povećava složenost poslova koji se obavljaju u Uredu Povjerenstva. U 2024. godini došlo je do realizacije osnivanja Ureda Povjerenstva, koji je postao operativan, te su provedena prva zapošljavanja, a osiguran je i poslovni prostor za rad. Ciklus zapošljavanja započet je krajem 2023. godine i nastavio se u 2024. godini te je trenutno u Uredu Povjerenstva zaposleno petero službenika: troje viših savjetnika specijalista (analitičara), voditeljica odjela općih poslova i administrativna tajnica. S obzirom da zapošljavanje planiranog broja službenika nije izvršeno u potpunosti u skladu s potrebama i Pravilnikom o unutarnjem ustroju, u 2025. godini planirano je daljnje zapošljavanje. Stoga, ukupni rashodi za zaposlene za 2025. godinu se odnose i na planirano zapošljavanje pet službenika (analitičara) za potrebe obavljanja stručnih poslova u Uredu Povjerenstva. Sredstva su planirana prema utvrđenoj potrebi kompletiranja Ureda Povjerenstva i neophodnom daljnjem zapošljavanju službenika, budući da bez zapošljavanja istih neće biti moguće pružati cjelovitu i adekvatnu podršku programima i zadaćama koje Povjerenstvo u skladu sa Zakonom o fiskalnoj odgovornosti mora izvršiti.

32 Materijalni rashodi

Planirana su sredstva u iznosu od 722.121,00 eura za 2025. godinu, 629.048,00 eura za 2026. godinu te 479.495,00 eura za 2027. godinu. Sredstva su planirana za službena putovanja, naknade za prijevoz na posao i s posla, uredske potrepštine, energente i komunalije, telekomunikacijske usluge, usluge najma, usluge promidžbe, usluge vezane uz održavanje mrežne stranice Povjerenstva, intelektualne usluge, naknade za članove Povjerenstva, putne troškove članova Povjerenstva, nabavu sitnog inventara, nabavu tiskovina, provođenje zaštite na radu, održavanje aplikativnih rješenja, usluge čišćenja, osiguranje reprezentacije i članarine tijelima. Kako je u prijelaznom razdoblju administrativne i tehničke poslove za Povjerenstvo sukladno prijelaznim odredbama Zakona o fiskalnoj odgovornosti vodio Ured za opće poslove Hrvatskog sabora i Vlade Republike Hrvatske, Povjerenstvo se od listopada 2024. godine osamostalilo, dok je poslove računovodstva i obračuna plaća povjerilo vanjskoj firmi za što su sredstva predviđena i za ove usluge. U sklopu ove rashodovne kategorije uključeni su i rashodi za obnovu te adaptaciju poslovnog prostora oštećenog u potresu.

34 Financijski rashodi

Planirana su sredstva u iznosu 151,00 eura za svaku godinu planiranja. Sredstva su planirana za bankarske usluge, negativne tečajne razlike te zatezne kamate.

37 Naknade građanima i kućanstvima na temelju osiguranja i druge naknade

Planirana su sredstva u iznosu 20.000,00 eura za svaku godinu planiranja. Sredstva su planirana za dodatno školovanje zaposlenika.

42 Rashodi za nabavu proizvedene dugotrajne imovine

Planirana su sredstva u iznosu 22.000,00 eura za 2025. godinu, 22.000,00 eura za 2026. godinu te 50.000,00 eura za 2027. godinu. Sredstva su planirana za nabavu uredskog namještaja i uredske opreme, nabavu nove multimedijske i komunikacijske opreme, opreme za održavanje i zaštitu te ostale opreme.

#### K926002 INFORMATIZACIJA

Zakonske i druge pravne osnove

Zakon o fiskalnoj odgovornosti

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2023. (eur) | Plan 2024. (eur) | Plan 2025. (eur) | Plan 2026. (eur) | Plan 2027. (eur) | Indeks 2025/2024 |
| K926002-INFORMATIZACIJA | 2.758 | 111.361 | 108.500 | 72.000 | 88.500 | 97,4 |

U okviru kapitalnog projekta K926002 Informatizacija planirana su sredstva u iznosu 108.500,00 eura za 2025. godinu, 72.000,00 eura za 2026. godinu te 88.500,00 eura za 2027. godinu.

U nastavku dajemo razradu planiranih sredstava po skupinama rashoda kako slijedi.

32 Materijalni rashodi

Planirana su sredstva u iznosu 27.000,00 eura za svaku godinu planiranja. Sredstva su planirana za različite licence čije je vrijeme trajanja do godinu dana (Microsoft, Eviews, ZOOM i Firewall).

41 Rashodi za nabavu neproizvedene dugotrajne imovine

Planirana su sredstva u iznosu 16.500,00 eura za 2025. i 2027. godinu. Sredstva su planirana za licence virtualizacija, evault, veem.

42 Rashodi za nabavu proizvedene dugotrajne imovine

Planirana su sredstva u iznosu 65.000,00 eura za 2025. godinu te 45.000,00 eura za 2026. i 2027. godinu.

Sredstva su planirana za nabavu računalne opreme te raznih softwareskih alata za obradu podataka i modeliranje nužnih za rad Povjerenstva.